作者：杨泽民
词牌/韵律：风流子

paragraphs: 佳胜古钱塘。
帝居丽、金屋对昭阳。
有风月九衢，凤皇双阙，万年芳树，千雉宫墙。
户十万，家家堆锦绣，处处鼓笙簧。
三竺胜游，两峰奇观，涌金仙舸，丰乐霞觞。
芙蓉城何似，楼台簇中禁，帘卷东厢。
盈望虎貔分列，鸳鹭成行。
向玉宇夜深，时闻天乐，绛霄风软，吹下炉香。
惟恨小臣资浅，朝觐犹妨。